ചില്ലുകൊട്ടാരത്തില് ഇരിക്കുന്നവര് കല്ലെറിയരുത് അധോലോക ബന്ധം തെളിയിക്കാന് ഫഡ്നാവിസിനെ വെല്ലുവിളിച്ച് നവാബ് മാലിക് മുംബൈ: ബോളിവുഡ് താരം ഷാരൂഖ് ഖാന്റെ മകന് ആര്യന് ഖാന് പ്രതിയായ ആഡംബരക്കപ്പല് ലഹരിക്കേസ് മഹാരാഷ്ട്രയില് രാഷ്ട്രീയ ഏറ്റുമുട്ടലിലേക്ക് വളരുന്നു. കേസില് നാര്കോട്ടിക്സ് കണ്ട്രോള് ബ്യൂറോക്കെതിരെ നിരന്തരം ആരോപണമുന്നയിക്കുന്ന മന്ത്രിയും എന്.സി.പി നേതാവുമായ നവാബ് മാലിക്കിന് മറുപടിയുമായി മുന് മുഖ്യമന്ത്രിയും ബി.ജെ.പി നേതാവുമായ ദേവേന്ദ്ര ഫഡ്നാവിസ് രംഗത്തെത്തിയതോടെ ഏറ്റുമുട്ടല് രൂക്ഷമാവുകയാണ്. നവാബ് മാലിക്കിന് അധോലോക ബന്ധമുണ്ടെന്നും അത് താന് തുറന്നുകാട്ടുമെന്നും കഴിഞ്ഞ ദിവസം ഫഡ്നാവിസ് പറഞ്ഞിരുന്നു. അധോലോക ബന്ധമുണ്ടെങ്കില് അത് തെളിയിക്കാന് ഫഡ്നാവിസിനെ വെല്ലുവിളിച്ച് നവാബ് മാലിക്കും രംഗത്തെത്തി.ചില്ലുകൊട്ടാരത്തില് ഇരുന്ന് മറ്റുള്ളവരെ കല്ലെറിയരുതെന്ന് പറയാറുണ്ട്, ഞാന് ചില്ലുകൊട്ടാരത്തിലല്ല ഇരിക്കുന്നത് ഫഡ്നാവിസിനെ ലക്ഷ്യമിട്ട് നവാബ് മാലിക് പറഞ്ഞു. എനിക്ക് അധോലോക ബന്ധമുണ്ടെന്നാണ് പറയുന്നത്. ഞാന് 62 വര്ഷമായി ജീവിക്കുന്നത് ഈ നഗരത്തിലാണ്. എനിക്ക് നേരെ കൈചൂണ്ടി ആര്ക്കെങ്കിലും പറയാനാകുമോ അധോലോക ബന്ധമുണ്ടെന്ന്. ഫഡ്നാവിസ് മുഖ്യമന്ത്രിയായിരുന്നല്ലോ. അഭ്യന്തരവും അദ്ദേഹത്തിനായിരുന്നു. ഞാന് അധോലോക ബന്ധമുള്ളയാളാണെങ്കില് ഫഡ്നാവിസ് എന്തുകൊണ്ട് അത് അന്വേഷിച്ചില്ല നവാബ് മാലിക് ചോദിച്ചു. ദേവേന്ദ്ര ഫഡ്നാവിസും മയക്കുമരുന്ന് കച്ചവടക്കാരനായ ജയദീപ് റാണ എന്നയാളും തമ്മില് ബന്ധമുണ്ടെന്ന് മാലിക് ആരോപിച്ചതിന് പിന്നാലെയാണ് ഇരുവരും തമ്മില് വാഗ്വാദം ആരംഭിച്ചത്. മയക്കുമരുന്ന് കേസില് ജയിലിലുള്ള ജയദീപ് റാണയും ഫഡ്നാവിസും ഒരുമിച്ചുള്ള ഫോട്ടോയായും പുറത്തുവിട്ടിരുന്നു. സമീര് വാങ്കഡെയെ എന്.സി.ബി തലപ്പത്ത് നിയോഗിച്ചത് ഫഡ്നാവിസിന്റെ ഇടപെടലിലൂടെയാണ്. ഇയാളാണ് റാക്കറ്റിന്റെ തലവന്. ബോളിവുഡിനെ മഹാരാഷ്ട്രക്ക് പുറത്തേക്ക് കൊണ്ടുപോകാനുള്ള ബി.ജെ.പി നീക്കം മാത്രമാണ് ആഡംബരക്കപ്പല് ലഹരിക്കേസ്. ബോളിവുഡിനെ അപകീര്ത്തിപ്പെടുത്താനുള്ള നീക്കം മാത്രമാണിതെന്നും നവാബ് മാലിക് ആരോപിച്ചിരുന്നു. ഇതിന് മറുപടിയുമായി ഫഡ്നാവിസ് രംഗത്തെത്തി. നവാബ് മാലിക്കിന് അധോലോക നേതാക്കളുമായുള്ള ബന്ധം പുറത്തുകൊണ്ടുവരുമെന്നായിരുന്നു ഫഡ്നാവിസിന്റെ മറുപടി. മരുമകനെതിരായ എന്.സി.ബി കേസ് ലഘൂകരിക്കാനായാണ് നവാബ് മാലിക് ഇത്തരം ആരോപണങ്ങളിലൂടെ ശ്രമിക്കുന്നത്. എല്ലാ കാര്യങ്ങളും ഞാന് പുറത്തുകൊണ്ടുവരും. തെളിവില്ലാത്ത ഒരു കാര്യവും ഞാന് പറയാറില്ല ഫഡ്നാവിസ് പറഞ്ഞു. ജയദീപ് റാണയുമായി തനിക്ക് ബന്ധമുണ്ടെന്ന വാദവും ഫഡ്നാവിസ് നിഷേധിച്ചു. റിവര് മാര്ച്ച് എന്ന സംഘടനയുടെ ഭാഗമായി വന്ന ഒരാളാണ് നവാബ് മാലിക് ട്വീറ്റ് ചെയ്ത ചിത്രത്തിലുള്ളതെന്ന് ഫഡ്നാവിസ് പറഞ്ഞു. ചിത്രത്തിലുള്ള വ്യക്തി എല്ലാവരുടെയും കൂടെ നിന്ന് ചിത്രം എടുത്തിരുന്നു. എന്റെ ഭാര്യയുടെ കൂടെയും എന്റെ കൂടെയും ചിത്രമെടുത്തു. എന്റെ ഭാര്യ ഒരു സാമൂഹിക പ്രവര്ത്തകയാണ്. എന്നെ ആക്രമിക്കാന് വഴിയില്ലാതായപ്പോള് ഭാര്യയെ ആക്രമിക്കുകയാണ്. മാന്യത കൈവിടാന് ഞാന് തയാറല്ല, എങ്കിലും ഇതിന് തക്കതായ മറുപടി നല്കും ഫഡ്നാവിസ് പറഞ്ഞു.